Man vas wat glo opsigter aanrand, suster vermoorArgieffoto ŉ Vyf‑en-twintigjarige man sal Maandag in die Coligny-landdroshof in Noordwes verskyn nadat hy na bewering ŉ 60-jarige man aangerand en later dié man se suster vermoor het. Kol. Adéle Myburgh, woordvoerder van die polisie, sê Pogiso Modiboe (25) het Vrydag vir die eerste keer in die hof verskyn op aanklag van moord, aanranding en verkragting waar die saak teen hom na môre uitgestel is. Sy inhegtenisneming kom nadat hy na bewering Dinsdag na ŉ plaas op die Dupperspos-pad buite Coligny gegaan het, waar hy die plaasopsigter, Oupa Tatios Ndarala, na bewering aangerand het. “Hy het glo geld, kruideniersware en ŉ fiets gesteel en die plaas verlaat,” sê Myburgh. Ndarala het hulp ontbied en hy is in ŉ hospitaal met kopbeserings opgeneem. Hy is later dieselfde dag weer ontslaan. Ongeveer ŉ uur later het Modiboe glo vir Dimakatso Jane Ndarala, Oupa se suster, raakgeloop. Sy het gewag vir ŉ saamrygeleentheid dorp toe nadat sy vroeër by haar broer gekuier het. “Modiboe het haar na bewering verkrag en toe vermoor deur haar met ŉ groot klip oor haar kop te slaan. Hy het na bewering haar liggaam tussen bosse naby die pad gelos waar dit die volgende oggend ontdek is. ŉ Deeglike ondersoek deur speurders van Coligny het tot Modiboe se inhegtenisneming gelei,” sê Myburgh.